b'\n_START_ARTICLE_\nSveta Marija\n_START_SECTION_\nMarijin \xc5\xbeivljenjepis\n_START_PARAGRAPH_\nO Marijinem \xc5\xbeivljenju je malo znanega. Sveto pismo jo predstavi skopo in zlasti v senci njenega sina Jezusa. \xc4\x8ce \xc5\xbeelimo izvedeti kaj ve\xc4\x8d, moramo poleg navedb Svetega pisma upo\xc5\xa1tevati tudi apokrifne _NEWLINE_vire, zlasti apokrifni Jakobov protoevangelij iz 2. stoletja in kr\xc5\xa1\xc4\x8dansko izro\xc4\x8dilo._NEWLINE_Iz teh dodatnih virov izvemo imeni Marijinih star\xc5\xa1ev: Joahim in Ana. Izvemo tudi, da je bila Marija \xc5\xa1e precej mlada, ko je rodila Jezusa: verjetno le okoli 14 let._NEWLINE_\xc5\xbdal iz virov ne izvemo niti datuma Marijinega rojstva (Cerkev praznuje Marijin rojstni dan na mali \xc5\xa1maren - 8. septembra) niti datuma smrti. \xc5\xa0tevilni kristjani celo trdijo, da Marija sploh ni umrla, ampak je bila vzeta s telesom neposredno v nebesa (glej spodaj: Marijino vnebovzetje)._NEWLINE_Glede Marijinega \xc5\xbeivljenja po Jezusovem kri\xc5\xbeanju so izro\xc4\x8dila sploh zelo neenotna. Nekateri kristjani trdijo, da je Marija do konca \xc5\xbeivljenja \xc5\xbeivela v Jeruzalemu. Po verovanju drugih kristjanov je Marija pre\xc5\xbeivala zadnja leta svojega \xc5\xbeivljenja v bli\xc5\xbeini Efeza, kamor jo je odpeljal apostol Janez. Danes si \xc5\xa1tevilni turisti pridejo ogledat Hi\xc5\xa1o Device Marije, ki stoji blizu Efeza, 7km od mesta Sel\xc3\xa7uk (Tur\xc4\x8dija). To hi\xc5\xa1o si je 29. novembra 2006 ogledal tudi pape\xc5\xbe Benedikt XVI. na svojem obisku v Tur\xc4\x8diji._NEWLINE_V Me\xc4\x91ugorju, romarskem kraju domnevnega Marijinega prikazovanja v Bosni in Hercegovini, naj bi Marija Vicki, to je ena izmed \xc5\xa1estih Med\xc5\xbeugorskih vidcev, zaupala svoj \xc5\xbeivljenjepis. To naj bi se zgodilo med prikazovanji v letih med 1982 - 1984, in sicer naj bi Marija svoj \xc5\xbeivljenjepis Vicki narekovala. Vicka si ga je po nareku zapisovala v zvezke. Dobila naj bi \xc5\xa1e naro\xc4\x8dilo, da ga sme objaviti \xc5\xa1ele, ko ji bo Marija to posebej sporo\xc4\x8dila, torej, ko bo pravi \xc4\x8das. Do tedaj se po njeni pripovedi to sploh ne bi moglo pripetiti, saj bi vsak zlohoten poizkus bil po Bo\xc5\xbejem posredovanju onemogo\xc4\x8den. Do sedaj \xc5\xbeivljenjepis \xc5\xa1e ni pri\xc5\xa1el na plano, \xc4\x8deprav so nekateri intervjuvarji \xc5\xbee prosili vidkinjo Vicko, naj jim izda kak\xc5\xa1no \xc4\x8detudi najmanj\xc5\xa1e dejstvo.\n_START_SECTION_\nKr\xc5\xa1\xc4\x8dansko verovanje o Mariji\n_START_PARAGRAPH_\nKristjani so \xc5\xbee od za\xc4\x8detka verovali v celo vrsto \xc4\x8dude\xc5\xbeev povezanih z Jezusom in Marijo. Ker so se ta verovanja izoblikovala \xc5\xa1e pred velikim razkolom, so prakti\xc4\x8dno enaka v Rimskokatoli\xc5\xa1ki Cerkvi, v _NEWLINE_katoli\xc5\xa1kih Cerkvah vzhodnega obreda in v pravoslavnih Cerkvah. Protestanti so razvili svoj pogled na Marijo kot kritiko Rimskokatoli\xc5\xa1ke Cerkve (glej spodaj poglavje Odnos protestantov do Marije).\n_START_SECTION_\nMarijino devi\xc5\xa1tvo\n_START_PARAGRAPH_\nPo zgoraj opisanem poteku Marijinega oznanjenja je bila Marija ob oznanjenju \xc5\xa1e devica. \xc5\xa0tevilni kristjani dodatno verujejo, da je Marija ostala devica tudi \xc5\xa1e pozneje (nauk o devi\xc5\xa1tvu pred porodom, med porodom in po njem), zato Marijo imenujejo tudi (Pre)Bla\xc5\xbeena Devica ali (Pre)Sveta Devica (izraz Devica lahko celo nadome\xc5\xa1\xc4\x8da osebno ime). \xc5\xa0tevilni protestanti trdijo, da Marija ni bila celo \xc5\xbeivljenje devica, saj Sveto pismo navaja, da je imel Jezus brate in sestre (glej: Jezusov \xc5\xbeivljenjepis).\n_START_SECTION_\nMarija v Islamu\n_START_PARAGRAPH_\nMuslimani izkazujejo Mariji posebno \xc4\x8dast, saj je edina \xc5\xbeenska, ki ji je v Koranu posve\xc4\x8deno celo poglavje (19. sura, z naslovom Marjam / Marija). V arab\xc5\xa1\xc4\x8dini se imenuje \xd9\x85\xd8\xb1\xd9\x8a\xd9\x85 Maryam in je omenjena kot mati _NEWLINE_preroka Jezusa (arabsko: \xd8\xb9\xd9\x8a\xd8\xb3\xd9\x89\xe2\x80\x8e[Isa]). Koran navaja tudi, da je bila Marija ob Jezusovem rojstvu devica, pa\xc4\x8d pa islam ne pripisuje bo\xc5\xbeanskih lastnosti niti Jezusu niti Mariji.'